ኣብዚ ሕዚ እዋን ኣብታ ኣብ ጉዳይ ኣፍሪካ ጠሚታ ትሕተም መፅሄት "Discourse" ማኔጂንግ ኤዲተር ኮይኑ ይሰርሕ ነባር ጋዜጠኛ ሚኪኤለ ምናሴ፡ "ህዝቢ ሰላም ይደሊ እዩ:: በቲ ጎንፂ እውን ኣዝዩ ስለዝተሃሰየ እቲ ፀገም ብሰላማዊ መንገዲ መዓልቦ ክረክብ እውን ይደሊ:: ኮይኑ ግና ህዝቢ በዓል ዋና ኣብ ዝኾነሉ ጉዳይ እኹል ሓበሬታ ኣይረክብን ነይሩ:: ኣካል እቲ መፍትሒ እውን ኣይነበረን:: ምንጪ ስእሊ, ምኪኤለ ምናሴ መግለጺ ስእሊ, ጋዜጠኛ ምኪኤለ ምናሴ ህዝቢ ብወከልቱ ኣቢሉ ነቲ ፀገም ክፈትሕ ስለዝደሊ እዩ ንኢህወዴግ መሪፁ:: በዚ እምነቶም እዩ መሪፅዎም:: እምነቶም ክቕይሩ እንተኾይኖም ግን ንቲ ዝመረፆም ህዝቢ ከማኽርዎ ነይሩዎም:: ከምኡ እንተዘይገይሮም ግድን እዩ ክቃወሞም" ክብል ርእይቶኡ የቐምጥ። ሚኪኤለ ተዘክሮኡ ብምፍታሽ "ኣብ ሓደ እዋን መንግስቲ ኢትዮጵያ፡ ኣብቲ ናይ ጸጥታ ዞባ ዝሕልዉ ዝነበሩ ሰራዊት ውድብ ሕቡራት መንግስታት ብሰንኪ መንግስቲ ኤርትራ ተደፊኦም ምስወጽኡ፡ ሻቡ መንግስቲ ኢትዮጵያ፡ ውዕል ኣልጀርስ ብሰንኪ መንግስቲ ኤርትራ ብርእዮ ከምዝተጣሓሰ ዕላዊ መግለፂ ኣውጺኡ ነይሩ። ሕዚ ደኣ ስለምንታይ ተቐቢሉዎ?" ብምባል ሕቶ የቐምጥ። "ምእንተ ፅባሕ ተባሂሉ እቲ ውሳነ ይተግበር" ኣብ ወረዳ ቃፍታ ሑመራ ቤት ትምህርቲ ራውያን መምህር ስነ ህይወት ብርሃነ ተኽሉ ዝተፈለየ እምነት ኣለዎም:: "ምእንተ ሰላም ተባሂሉ ብዙሕ ህይወት ተኸፊሉ እዩ:: ሎሚ'ውን ምእንተ ሰላም ተባሂሉ እቲ ውሳነ ግብራዊ ክኸውን ተሓሲቡ ኣሎ:: ብወገን መርገፂ ውድብ ኢህወዴግ እቕበሎ እየ:: ዝሓለፈ ሓሊፉ እዩ:: ምእንተ ዝሓሸ መፃኢ ክልቲኦም ህዝብታት መስዋእትነት ክኽፈል ግድን እዩ:: እቶም ንዓና ዝውክሉ መራሕትና ብፍላይ መራሕቲ ህወሓት ንህዝቢ ዝጎድእ ውሳነ ይውስኑ እዮም ኢለ ኣይሓስብን:: ቅድሚ ሕዚ እውን እኮ ኣብ ኣተገባብርኡ ተቐራሪብና ንዛተ እዮም ዝበሉ እምበር ነቲ ውዕል ዘይተቐበሉዎ ኣይኮኑን:: ስለ'ዚ ምእንተ ፅባሕ ዝበለፀ ክኸውን እቲ ውሳነ ይተግበር" ብምባል ዓርሰ ርእይትኦም ገሊፆም:: ምንጪ ስእሊ, ፀሓፍን ፖለቲከኛን ኣስራት ኣብርሃም መግለጺ ስእሊ, ፀሓፍን ፖለቲከኛን ኣስራት ኣብርሃም ኣስራት ኣብርሃም ፀሓፍን ፖለቲከኛን እዩ:: ኣብዚ ሕዚ እዋን ኣብ ኣዲስ ኣባባ ኣብ ናይ ውልቀ ስርሑ ወፊሩ ኣሎ:: ኣስራት ደራሲ እታ ፅቡቕ ተቐባልነት ዝረኸበትን ንሻውዓይ ግዜ ትሕተም ዘላን መፅሓፍ "ከአገር በስተጀርባ" እዩ:: እታ መፅሓፍ ኣብ ጉዳያት ኢትዮጵያን ኤርትራን እያ ትዝቲ:: ኣስራት ኣብርሃም፡ ሰልፊ ተቓውሞ ኣንፃር መርገፂ ኢህወዴግ ኣብ ውዕል ኣልጀርስ ንምንታይ እዩ ኣብ ትግራይ ጥራሕ ዝድረት ዘሎ ንዝብል ፖለቲካዊ ትንታነ ብምሃብ የብርሆ:: "ፖለቲካዊ ህይወት ኢትዮጵያ ይቀያየር እዩ ዘሎ:: እቲ ሃገራዊ ሓድነት ዝበሃል ቀደሙ እውን ንስሙ እዩ ነይሩ:: ሕዚ እውን ኩሉ ነናብ ብሄሩ ስለዝተመለሰ ኢትዮጵያውነት ዳርጋ የለን:: ኩሉ ኣብ ውሻጠ ብሄሩ ኣትዩ ይሓስብ ስለዘሎ ጉዳይ ባድመ ኣየሳሕዮን'ዩ:: ፍርቂ ትግራይ ሂብካ ወደብ ዓሰብ ምምላስ ይሓይሽ ዝብሉ ፖለቲካዊ ሓይልታት ኣለዉ:: ዘይኩርምትኻስያ ሑፃ ቆርጥመሉ እንድዩ፡ በዓል ዶክተር ኣብዪ ኣሕመድ መሬት ኢትዮጵያ ሂቦም ምስ ኤርትራ ክዋገዩ ከም ዝደልዩ ኣካይዳኦም ይነግር" ብምባል ይትንትን:: ኣስራት ኣብርሃም ኣባል መስራቲ ውድብ ዓረና ትግራይ ምንባሩ ይፍለጥ:: ቅድሚ ዓመታት ዓርሱ ካብቲ ውድብ ኣግሊሉ:: ኣብዚ ሕዚ እዋን ሓይሉ ኣብ መፅናዕትን ምርምርን ከምኡ እውን ምፅሓፍን ተፀሚዱ ኣሎ:: ፖለቲካዊ ረስኒ ኢትዮጵያ እንትግምግም ድሕሪ ደጊም ኢትዮጵያ ከም ሃገር ናይ ምቕፃል ዕድላ ዝመንመነ እዩ ይብል። "እቲ ቀዳማይ ሚኒስትር ኮይኑ ተሸይሙ ዘሎ ቀዳማይ ሚኒስትር ላዕሊ ላዕሊ እዩ ዝኸይድ ዘሎ እምበር መሰረታዊ ፀገም ኣይነቅስን ዘሎ:: ስለዚ እታ ሃገር ኣብ ረግረግ ኣትያ ኣላ:: ብኻልእ ገፅ ህዝብታት ትግራይን ኤርትራን ሓደ ኢኹም ከድኩም መፃኹም ፍልልይ የብሉን ዝብሉ ፖለቲካዊ ሓይልታት ድማ ኣለዉ:: ስለዝስ በቲ ዝኸድዎ ዘለዉ ኣካይዳ ብዛዕባ ባድመ ዘይምግዳሶም ኣይገርምን:: መራሕቲ ውድብ ህወሓት ከዓ ነቲ ኩነታት ይርድእዎ ኣለዉ ኢለ ኣይኣምንን:: ኣብ ክንዲ ነቲ ጭቡጥ ፖለቲካዊ ኩነታት ምግምጋም በቲ ናይ ቀደም መነፅር እዮም ዝርእዪ ዘለዉ" ብምባል ኣቦይን እነይን ነንበይኑ ጸሎቶም ዝዓይነቱ ኣካይዳ ይርኢ ምህላዉ ይዛረብ:: ተወሳኺ ፅልኣት ኣብ ልዕሊ ውድብ ኢህወዴግ ቤት ምኽሪ ውድብ ኢህወዴግ ውዕል ኣልጀርስ ምሉእ ብምሉእ ተቐቢልናዮ ዝብል መግለፂ ምስ ሃቡ ዋላ እኳ ዝርዝር ትሕዝትኡ ብንፁር ኣይቕረብ "እቲ ውሳነ ባድመ ንኤርትራ ኣሕሊፉ ዝህብ እዩ" ተባሂሉ ስለዝተወረየ "ንምንታይ ደኣ ንዘይ መሬትና መስዋእቲ ከፊልና?" ብዝብል ህዝቢ ነበለት ሓያል ቅሬታን ስምዒትን ከምዝሓደሮ ነጋዳይ ተኽለኣብ ተስፋይ ካብቲ ከባቢ ይዛረብ:: ብነብሱ እኳ ምስ ህወሓት ዘይተቓደወ ህዝቢ ነበለት እቲ ናይ ሕዚ ውሳነ ተቐቢልናዮ ዝብል ወረ ምስ ሰመዐ ነቲ ስኩሉስ ወሲኻትሉ ከም ዝበሃል ኣብ ልዕሊ ውድብ ህወሓት ሓያል ፅልኣት ኣሕዲሩ ኣሎ:: "ህዝቢ ነበለት በቲ ኣብታ ሃገር ዝቀላቐል ዘሎ ነገር ስግኣት ይሓድሮ'ሎ:: ድልየቶም ንትግራይ ንምድኻም ድዩ?
